Hip-hopul a apărut imediat după ce lumea a intrat în anii '80, de la Grandmaster Flash, Run DMC sau Maestro Fresh West. Practic, e un subgen aparte al muzicii electronice, că se bazează tot pe drum machines, samplers, sintetizatoare. La fel ca house, techno și d'n'b, e tot o muzică ce a pornit din cartierele de culoare americane. În funcție de persoana pe care o-ntrebi, e înrudit sau se trage din turntablism, suburbiile New Yorkului sau electro funk precum Cola Bottle Baby, adică melodia aia care tu credeai până azi că a inventat-o Daft Punk. La modul sincer, toată cultura ultimilor decenii e un remix, iar de prin 2015 încoace, e o reluare pe față. Și nu zic nicio clipă că asta e de rău.

În România, curentul se năștea în perioada postcomunistă. B.U.G. Mafia, R.A.C.L.A., Cassanova, La Familia, Marijuana și Ganja, Paraziții, IL-Egal, Metadon 3000, Morometzii sau Da Hood Justice. N&D, pe vremea când își zicea N.N.D., făceau rap mai necomercial, cică. Dar n-am să-ți dau mostră. Însă îți dau o cireașă pentru tort. În 1994, înainte ca Mafia sau restu' să tragă un întreg album, înainte să le spui cât de mult îi iubești, Gaz pe Foc făceau chestia asta, la intersecția dintre rap, r'n'b, penibil și rave.

Citește și: Cum erau petrecerile bestiale de hip hop din Timișoara de la începutul anilor 2000

În Timișoara, curentul a apărut prin casete ilegale, țoale și atitudine, dar mai ales datorită unor DJi de hip-hop care au adus chefurile pe muzica asta înainte și după anul 2000. Imaginează-ți societatea fără Facebook și Instagram, fără lume prea multă cu PC acasă, iar puținele mobile aveau ditamai antena și erau bune doar ca să apelezi și să închizi imediat, ca să nu te taxeze.

Informația despre party-uri circula mult mai organic, prin afișe sau flyere. Era haos, da' parcă și cuvântu' era mai cuvânt. Adică dacă ziceai că te vezi cu Adi la 15 în față la Mec, așa era. În fine, scopul nu e de a promova jalnic nostalgia, ci să-ți prezint lumea asta la care poate n-ai avut acces.

DJ Flava, K-lu și Tha-vi, unii dintre zeii petrecerilor din acele vremuri, mi-au trimis niște afișe care erau la modă pe atunci. După cum îți dai seama, unele ori sunt făcute direct pe șabloane, ori imită chestiile de-atunci. Da' nu e ca și cum românul a inventat designul, nici măcar când vorbim de ie.

„La primul chef am avut doar niște fluturași, și abia la al doilea am făcut afiș. Am descoperit magia Photoshop-ului printr-un amic, Fabritzki, care m-a ajutat cu primele afișe. El avea calculator și scanner, și puteam să fac ce-mi trecea prin cap. Evident, erau imitații după afișe din străinătate." - DJ Flava